CELEX: 32020D1502
Language: et
Date: 2020-10-15 00:00:00
Title: Komisjoni otsus (EL) 2020/1502, 15. oktoober 2020, millega nähakse ette sise-eeskirjad andmesubjektide teavitamise ja nende teatavate õiguste piiramise kohta seoses Euroopa Parlamendi ja nõukogu määrusega (EL) 2019/452 loodud koostöömehhanismi raames toimuva komisjonipoolse isikuandmete töötlemisega

16.10.2020   
               
               
                  ET
               
               
                  Euroopa Liidu Teataja
               
               
                  L 342/25
               
            
         KOMISJONI OTSUS (EL) 2020/1502,
         15. oktoober 2020,
         millega nähakse ette sise-eeskirjad andmesubjektide teavitamise ja nende teatavate õiguste piiramise kohta seoses Euroopa Parlamendi ja nõukogu määrusega (EL) 2019/452 loodud koostöömehhanismi raames toimuva komisjonipoolse isikuandmete töötlemisega
         EUROOPA KOMISJON,
         võttes arvesse Euroopa Liidu toimimise lepingut, eriti selle artikli 249 lõiget 1,
         ning arvestades järgmist:
         
                     (1)
                  
                  
                     Euroopa Parlamendi ja nõukogu määrusega (EL) 2019/452 (1) loodi komisjoni ja liikmesriikide vaheline koostöömehhanism välismaiste otseinvesteeringute küsimustes. Mehhanism põhineb teabevahetusel, mis võib hõlmata isikuandmeid Euroopa Parlamendi ja nõukogu määruse (EL) 2018/1725 (2) artikli 3 lõike 1 tähenduses. Koostöömehhanismi eesmärk on võimaldada igal liikmesriigil uurida, kas välismaine otseinvesteering mõnes teises liikmesriigis võib mõjutada tema julgeolekut ja avalikku korda, ning komisjonil uurida, kas välismaine otseinvesteering võib mõjutada julgeolekut või avalikku korda mitmes liikmesriigis.
                  
               
                     (2)
                  
                  
                     Liikmesriikide välismaiste otseinvesteeringute taustauuringute jaoks ning määrusega (EL) 2019/452 loodud koostöömehhanismi tõhususe tagamiseks töötleb komisjon isikuandmeid, mille hulka kuuluvad identifitseerimis- ja kontaktandmed, andmed ametialase tegevuse kohta ning andmed, mis on seotud välismaiste otseinvesteeringutega.
                  
               
                     (3)
                  
                  
                     Taustauuringute eest vastutavad komisjoni talitused säilitavad isikuandmeid nii kaua, kui on vaja liikmesriikide välismaiste otseinvesteeringute taustauuringute jaoks ja koostöömehhanismi toimimise tagamiseks; isikuandmeid säilitatakse turvalises elektroonilises keskkonnas, et vältida ebaseaduslikku juurdepääsu andmetele või nende ebaseaduslikku edastamist komisjonivälistele isikutele (3).
                  
               
                     (4)
                  
                  
                     Oma ülesandeid täites on komisjon kohustatud isikuandmete töötlemisega seoses austama füüsiliste isikute õigusi, nagu need on sätestatud Euroopa Liidu põhiõiguste harta artikli 8 lõikes 1 ja Euroopa Liidu toimimise lepingu artikli 16 lõikes 1, ning määruses (EL) 2018/1725 sätestatud õigusi. Samal ajal peab komisjon täitma rangeid konfidentsiaalsusnõudeid, mis on sätestatud määruse (EL) 2019/452 artiklis 10.
                  
               
                     (5)
                  
                  
                     Teatavatel asjaoludel on vaja leida tasakaal andmesubjektidele määrusega (EL) 2018/1725 antud õiguste ning koostöömehhanismi mõjususe ja teiste andmesubjektide põhiõiguste ja -vabaduste täieliku austamise vahel. Seda silmas pidades on määruse (EL) 2018/1725 artikli 25 lõikega 1 jäetud komisjonile võimalus piirata määruse (EL) 2018/1725 artiklite 14–17, 19, 20 ja 35 ning artikli 4 lõike 1 punktis a sätestatud läbipaistvuspõhimõtte kohaldamist, kui selle sätted vastavad kõnealuse määruse artiklites 14–17, 19 ja 20 sätestatud õigustele ja kohustustele.
                  
               
                     (6)
                  
                  
                     Liidu ühine kaubanduspoliitika nõuab, et komisjon täidaks koostöömehhanismist tulenevaid ülesandeid tulemuslikult ja tõhusalt. Selleks on vaja määruse (EL) 2018/1725 kohaseid isikuandmete kaitse standardeid järgides vastu võtta sise-eeskirjad, mille alusel võib komisjon piirata andmesubjektide õigusi vastavalt määruse (EL) 2018/1725 artiklile 25.
                  
               
                     (7)
                  
                  
                     Sellised sise-eeskirjad peaksid hõlmama kõiki andmetöötlustoiminguid, mida komisjon teeb määrusega (EL) 2019/452 loodud koostöömehhanismist tulenevate ülesannete täitmisel alates hetkest, mil temani jõuab teave asjaomaste välismaiste otseinvesteeringute kohta.
                  
               
                     (8)
                  
                  
                     Määruse (EL) 2018/1725 artiklite 14, 15 ja 16 järgimiseks peaks komisjon teavitama kõiki isikuid oma tegevusest, mis hõlmab nende isikuandmete töötlemist, ja nende õigustest läbipaistval ja sidusal viisil isikuandmete kaitse põhimõtteid käsitlevates teadetes, mis avaldatakse komisjoni veebisaidil. Vajaduse korral peaks komisjon võtma täiendavaid kaitsemeetmeid, tagamaks, et andmesubjekte teavitatakse eraldi asjakohases vormis.
                  
               
                     (9)
                  
                  
                     Ilma et see piiraks määruse (EL) 2018/1725 artikli 14 lõike 5 ja artikli 16 lõike 5 kohaldamist, on komisjonil kõnealuse määruse artikli 25 alusel võimalus piirata andmesubjektidele nende isikuandmete töötlemise ja neile kuuluvate muude õiguste kasutamise kohta teabe andmist, et kaitsta komisjoni volitusi teostada analüüse ja menetlusi seoses välismaiste otseinvesteeringute taustauuringute ja määruse (EL) 2019/452 kohase koostöömehhanismiga. Sellega seoses võib olla vaja, et komisjon piirab nende õiguste ja kohustuste rakendamist vastavalt nimetatud määruse artikli 25 lõike 1 punktidele a, c, d, g ja h. See võib osutuda vajalikuks, kui vastasel juhul satuks ohtu välismaiste otseinvesteeringute taustauuringute või koostöömehhanismiga seotud komisjoni analüüside ja menetluste eesmärk liidu ühise kaubanduspoliitika tõhusal rakendamisel.
                  
               
                     (10)
                  
                  
                     Lisaks võib komisjonil olla tarvis piirata andmesubjektide õiguste rakendamist tõhusa koostöö tagamise eesmärgil, et kaitsta teiste liidu institutsioonide, organite ja asutuste või liikmesriikide ametiasutuste andmetöötlustoiminguid. Komisjon võib seda teha olukorras, kus liidu mõne teise institutsiooni, organi või asutuse või liikmesriigi ametiasutuse kehtestatud piirangu eesmärk oleks ohus, kui komisjon samade isikuandmete suhtes samaväärseid piiranguid ei kohaldaks. Selleks peaks komisjon konsulteerima nende institutsioonide, organite, ametite, asutuste ja ametiasutustega piirangute kehtestamise põhjuste, vajalikkuse ja proportsionaalsuse üle.
                  
               
                     (11)
                  
                  
                     Komisjonil võib olla vaja piirata andmesubjektide teavitamist ja nende muude õiguste rakendamist seoses liikmesriikidelt või muudest anonüümsetest või identifitseeritud allikatest saadud isikuandmetega, kui see on vajalik, et tagada liikmesriikide julgeolek, avalik julgeolek või riigikaitse, nagu on viidatud määruse (EL) 2018/1725 artikli 25 lõike 1 punktis a, või liidu institutsioonide ja organite sisejulgeolek, nagu on viidatud nimetatud määruse artikli 25 lõike 1 punktis d. Liidu institutsioonide ja organite sisejulgeolek võib olla kaalul eeskätt selliste välismaine otseinvesteeringute korral, mis võivad mõjutada liidule huvi pakkuvaid projekte või programme julgeoleku või avaliku korra seisukohast.
                  
               
                     (12)
                  
                  
                     Komisjonil võib samuti olla tarvis piirata andmesubjektide teavitamist ja nende muude õiguste rakendamist seoses liikmesriikidelt, kolmandatelt riikidelt või rahvusvahelistelt organisatsioonidelt saadud isikuandmetega, et teha koostööd liikmesriikide, nende kolmandate riikide või organisatsioonidega ning kindlustada seega liidu üldist avalikku huvi pakkuvate oluliste eesmärkide järgimine, nagu on osutatud määruse (EL) 2018/1725 artikli 25 lõike 1 punktis c. Teatavatel juhtudel on andmesubjekti põhiõiguste kaitse huvi rahvusvahelise koostöö huvist siiski olulisem.
                  
               
                     (13)
                  
                  
                     Seega, kui see on vajalik määrusega (EL) 2019/452 loodud koostöömehhanismi kohaste järelevalve, kontrolli või reguleerivate ülesannete täitmiseks, mis on seotud avaliku võimu teostamisega, võib komisjonil tekkida vajadus piirata andmesubjektide teavitamist ja muude õiguste kasutamist, nagu on viidatud määruse (EL) 2018/1725 artikli 25 lõike 1 punktis g.
                  
               
                     (14)
                  
                  
                     Peale selle võib komisjon olla sunnitud piirama andmesubjektide teavitamist ja nende muude õiguste rakendamist seoses isikuandmetega, mis on saadud anonüümsetest või teadaolevatest allikatest (nt informaatorid), kelle õigusi ja vabadusi tuleb kaitsta vastavalt määruse (EL) 2018/1725 artikli 25 lõike 1 punktile h.
                  
               
                     (15)
                  
                  
                     Seetõttu on komisjon otsustanud, et määruse (EL) 2018/1725 artikli 25 lõike 1 punktides a, c, d, g ja h loetletud põhjused võivad olla aluseks piirangutele, mida võib olla tarvis kohaldada komisjoni analüüside ja menetluste käigus tehtavate andmetöötlustoimingute suhtes seoses välismaiste otseinvesteeringute taustauuringute või määrusega (EL) 2019/452 loodud koostöömehhanismiga.
                  
               
                     (16)
                  
                  
                     Kõik käesoleva otsuse alusel kohaldatavad piirangud peaksid olema vajalikud ja proportsionaalsed, võttes arvesse ohtu andmesubjektide õigustele ja vabadustele.
                  
               
                     (17)
                  
                  
                     Komisjon peaks kõiki piiranguid käsitlema läbipaistval viisil ning kandma kõik kohaldatavad piirangud asjakohasesse dokumendisüsteemi.
                  
               
                     (18)
                  
                  
                     Komisjon töötleb isikuandmeid määruse (EL) 2019/452 alusel ühiselt koos liikmesriikide pädevate asutustega. Välismaiste otseinvesteeringute taustauuringute või koostöömehhanismiga seotud komisjoni analüüse ja menetlusi tehakse erinevates talitustes, kuid koordineerimise eest vastutab eeskätt kaubanduse peadirektoraat.
                  
               
                     (19)
                  
                  
                     Vastavalt määruse (EL) 2018/1725 artikli 25 lõikele 8 võivad vastutavad töötlejad andmesubjekti suhtes piirangu kohaldamise põhjusi käsitleva teabe esitamise edasi lükata, teabe esitamata jätta või selle esitamisest keelduda, kui teave kahjustaks mis tahes viisil piirangu kohaldamise eesmärki. Eelkõige kehtib see nimetatud määruse artiklites 16 ja 35 sätestatud piirangute kohta.
                  
               
                     (20)
                  
                  
                     Tagamaks, et andmesubjekti õigust saada määruse (EL) 2018/1725 artiklite 16 ja 35 alusel teavet piiratakse vaid seni, kuni selline piirang on komisjonile välismaiste otseinvesteeringute taustauuringute või koostöömehhanismiga seotud analüüside ja menetluste läbiviimiseks vajalik, peaks komisjon kehtestatud piirangud korrapäraselt läbi vaatama.
                  
               
                     (21)
                  
                  
                     Juhul kui piiratakse andmesubjekti muid õigusi, peaks vastutav töötleja hindama iga juhtumi puhul eraldi, kas piirangu põhjuse teatamine kahjustaks piirangu eesmärki.
                  
               
                     (22)
                  
                  
                     Komisjoni andmekaitseametnik peaks piirangute kohaldamist sõltumatult kontrollima, et tagada käesoleva otsuse järgimine.
                  
               
                     (23)
                  
                  
                     Et komisjon saaks viivitamata piirata teatavate õiguste kasutamist ja kohustuste täitmist vastavalt määruse (EL) 2018/1725 artiklile 25 ning et mitte takistada välismaiste otseinvesteeringute taustauuringutega või määrusega (EL) 2019/452 loodud koostöömehhanismiga seotud analüüside ja menetluste teostamist, peaks käesolev otsus jõustuma kolmandal päeval pärast selle avaldamist Euroopa Liidu Teatajas.
                  
               
                     (24)
                  
                  
                     Euroopa Andmekaitseinspektoriga on konsulteeritud ja ta esitas oma arvamuse 29. juulil 2020,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese ja kohaldamisala
            
               1.   Käesolevas otsuses sätestatakse eeskirjad, mida komisjon peab järgima, kui ta teavitab andmesubjekte määruse (EL) 2018/1725 artiklite 14, 15 ja 16 alusel nende isikuandmete töötlemisest määrusega (EL) 2019/452 loodud koostöömehhanismi raames.
               Lisaks nähakse käesoleva otsusega ette tingimused, mille korral võib komisjon selle koostöömehhanismi raames määruse (EL) 2018/1725 artikli 25 lõike 1 punktide a, c, d, g ja h alusel piirata kõnealuse määruse artiklite 4, 14–17, 19, 20 ja 35 kohaldamist.
            
            
               2.   Käesolevat otsust kohaldatakse isikuandmete töötlemise suhtes, mis toimub komisjonis määrusest (EL) 2019/452 tulenevate ülesannete täitmiseks rakendatava tegevuse eesmärgil või seoses sellise tegevusega.
            
         
         
            Artikkel 2
            Kohaldatavad erandid ja piirangud
            
               1.   Määruse (EL) 2018/1725 alusel andmesubjektide õigusi puudutavate kohustuste täitmisel kaalub komisjon, kas kehtib mõni kõnealuses määruses sätestatud erand.
            
            
               2.   Kui käesoleva otsuse artiklites 3–7 ei ole sätestatud teisiti ning kui määruse (EL) 2018/1725 artiklites 14–17, 19, 20 ja 35 sätestatud õiguste kasutamine ja kohustuste täitmine seoses komisjoni töödeldavate isikuandmetega seaks ohtu välismaiste otseinvesteeringute taustauuringute või määruse (EL) 2019/452 kohast koostöömehhanismi puudutavate komisjoni analüüside ja menetluste eesmärgi saavutamise, sh komisjoni vahendite ja meetodite avalikuks tulemise tõttu, või kahjustaks teiste andmesubjektide õigusi ja vabadusi, võib komisjon piirata järgmiste sätete ja põhimõtete kohaldamist:
               
                           a)
                        
                        
                           määruse (EL) 2018/1725 artiklid 14–17, 19, 20 ja 35 ning
                        
                     
                           b)
                        
                        
                           kõnealuse määruse artikli 4 lõike 1 punktis a sätestatud läbipaistvuse põhimõtted sellises ulatuses, milles selle sätted on kooskõlas määruse (EL) 2018/1725 artiklites 14–17, 19, 20 ja 35 ettenähtud õiguste ja kohustustega.
                        
                     
            
               3.   Kui artiklites 3–7 ei ole sätestatud teisiti, võib komisjon piirata käesoleva artikli lõikes 2 osutatud õiguste kasutamist ja kohustuste täitmist:
               
                           a)
                        
                        
                           kui nende õiguste teostamist ja kohustuste täitmist võib liidu teiselt institutsioonilt, organilt või asutuselt saadud isikuandmetega seoses piirata see teine liidu institutsioon, organ või asutus määruse (EL) 2018/1725 artiklis 25 osutatud õigusaktide alusel või kooskõlas kõnealuse määruse IX peatükiga; või kooskõlas Euroopa Parlamendi ja nõukogu määrusega (EL) 2016/794 (4) või nõukogu määrusega (EL) 2017/1939 (5);
                        
                     
                           b)
                        
                        
                           kui nende õiguste kasutamist ja kohustuste täitmist seoses liikmesriigi pädevalt asutuselt saadud isikuandmetega võivad piirata selle liikmesriigi pädevad asutused Euroopa Parlamendi ja nõukogu määruse (EL) 2016/679 (6) artiklis 23 osutatud õigusaktide või selliste siseriiklike meetmete alusel, millega võetakse liikmesriigi õigusesse üle Euroopa Parlamendi ja nõukogu direktiivi (EL) 2016/680 (7) artikli 13 lõige 3, artikli 15 lõige 3 või artikli 16 lõige 3;
                        
                     
                           c)
                        
                        
                           kui nende õiguste kasutamine ja kohustuste täitmine takistaks komisjoni ja kolmandate riikide või rahvusvaheliste organisatsioonide vahelist koostööd välismaiste otseinvesteeringute taustauuringute vallas.
                        
                     Enne piirangute kohaldamist esimese lõigu punktides a ja b loetletud asjaoludel peab komisjon konsulteerima asjaomaste liidu institutsioonide, organite, asutuste või liikmesriikide pädevate asutustega, välja arvatud juhul, kui komisjoni jaoks on selge, et piirangu kohaldamine on ette nähtud ühega neis punktides osutatud õigusaktidest.
               Esimese lõigu punkti c ei kohaldata, kui andmesubjekti huvid või põhiõigused ja -vabadused on kaalukamad kui komisjoni huvi teha koostööd kolmandate riikide või rahvusvaheliste organisatsioonidega.
            
            
               4.   Lõigete 1, 2 ja 3 kohaldamine ei piira:
               
                           a)
                        
                        
                           muude selliste komisjoni otsuste kohaldamist, millega kehtestatakse sise-eeskirjad andmesubjektide teavitamise ja teatavate õiguste piiramise kohta vastavalt määruse (EL) 2018/1725 artiklile 25;
                        
                     
                           b)
                        
                        
                           komisjoni kodukorra artikli 23 kohaldamist (8).
                        
                     
            
               5.   Lõikes 2 osutatud õiguste ja kohustuste piiramine peab olema vajalik ja proportsionaalne, võttes arvesse ohtu andmesubjektide õigustele ja vabadustele.
            
         
         
            Artikkel 3
            Andmesubjektide teavitamine
            
               1.   Komisjon avaldab oma veebisaidil andmekaitse teated, milles teavitatakse kõiki andmesubjekte komisjoni tegevusest, mis hõlmab nende isikuandmete töötlemist välismaiste otseinvesteeringute taustauuringutega või määruse (EL) 2019/452 kohase koostöömehhanismiga seotud analüüside ja menetluste jaoks. Kui see on võimalik ilma koostöömehhanismi toimimist ohustamata, tagab komisjon, et andmesubjekte teavitatakse individuaalselt sobivas vormis.
            
            
               2.   Kui komisjon piirab täielikult või osaliselt teabe esitamist andmesubjektidele, kelle isikuandmeid töödeldakse välismaiste otseinvesteeringute taustauuringutega või määruse (EL) 2019/452 kohase koostöömehhanismiga seotud analüüside ja menetluste jaoks, dokumenteerib ja registreerib ta piirangu põhjused kooskõlas käesoleva otsuses artikliga 6.
            
         
         
            Artikkel 4
            Andmesubjekti õigus andmetega tutvuda, õigus andmete kustutamisele ja õigus isikuandmete töötlemise piiramisele
            
               1.   Kui komisjon piirab täielikult või osaliselt andmesubjekti õigust andmetega tutvuda, andmeid kustutada või nende töötlemist piirata, nagu on osutatud määruse (EL) 2018/1725 artiklites 17, 19 ja 20, teatab ta asjaomasele andmesubjektile oma vastuses andmetega tutvumise, andmete kustutamise või nende töötlemise piiramise taotlusele:
               
                           a)
                        
                        
                           kohaldatud piirangust ja selle kohaldamise peamistest põhjustest ning
                        
                     
                           b)
                        
                        
                           võimalusest esitada kaebus Euroopa Andmekaitseinspektorile või pöörduda Euroopa Liidu Kohtusse.
                        
                     
            
               2.   Lõikes 1 osutatud piirangu põhjustest teavitamise võib edasi lükata, teabe esitamata jätta ja selle esitamisest keelduda seni, kui teabe esitamine kahjustaks piirangu eesmärki.
            
            
               3.   Komisjon dokumenteerib ja registreerib piirangu põhjused kooskõlas artikliga 6.
            
            
               4.   Kui õigust andmetega tutvuda on osaliselt või täielikult piiratud, võib andmesubjekt kasutada oma õigust andmetega tutvuda Euroopa Andmekaitseinspektori vahendusel kooskõlas määruse (EL) 2018/1725 artikli 25 lõigetega 6, 7 ja 8.
            
         
         
            Artikkel 5
            Andmesubjekti teavitamine isikuandmetega seotud rikkumistest
            Kui komisjon piirab andmesubjekti teavitamist isikuandmetega seotud rikkumistest, nagu on osutatud määruse (EL) 2018/1725 artiklis 35, dokumenteerib ja registreerib ta piirangu põhjused kooskõlas käesoleva otsuse artikliga 6.
         
         
            Artikkel 6
            Piirangute dokumenteerimine ja registreerimine
            
               1.   Komisjon dokumenteerib iga käesoleva otsuse alusel kohaldatava piirangu põhjused, sealhulgas hinnangu selle piirangu vajalikkuse ja proportsionaalsuse kohta, võttes arvesse määruse (EL) 2018/1725 artikli 25 lõikes 2 esitatud asjakohaseid tegureid.
            
            
               2.   Piirangu dokumenteerimisel märgitakse, kuidas asjaomase andmesubjekti õiguse kasutamine seaks ohtu komisjoni poolt välismaiste otseinvesteeringute taustauuringutega või määruse (EL) 2019/452 kohase koostöömehhanismiga seotud analüüside ja menetluste eesmärgi või käesoleva otsuse artikli 2 lõike 2 või lõike 3 alusel kohaldatud piirangute eesmärgi või kahjustaks teiste andmesubjektide õigusi ja vabadusi.
            
            
               3.   Dokumenteeritud teave ning vajaduse korral ka asjakohaseid faktilisi ja õiguslikke asjaolusid sisaldavad dokumendid registreeritakse. Vastava taotluse korral tehakse need kättesaadavaks Euroopa Andmekaitseinspektorile.
            
         
         
            Artikkel 7
            Piirangute kestus
            
               1.   Artiklites 3, 4 ja 5 osutatud piiranguid kohaldatakse seni, kuni kehtivad nende kohaldamise põhjused.
            
            
               2.   Kui artiklites 3 või 5 osutatud piirangu põhjused enam ei kehti, tühistab komisjon piirangu ja teeb andmesubjektile teatavaks piirangu kehtestamise peamised põhjused.
               Samas teatab komisjon andmesubjektile, et tal on alati võimalik esitada kaebus Euroopa Andmekaitseinspektorile või pöörduda Euroopa Liidu Kohtusse.
            
            
               3.   Komisjon vaatab artiklites 3 ja 5 osutatud piirangute kohaldamise läbi üks aasta pärast nende vastuvõtmist ja välismaiste otseinvesteeringute taustauuringutega või määruse (EL) 2019/452 kohase koostöömehhanismiga seotud asjaomaste analüüside ja menetluste lõpetamisel. Seejärel hindab komisjon iga piirangu kohaldamise jätkamise vajalikkust. Läbivaatamise raames antakse hinnang selle piirangu vajalikkusele ja proportsionaalsusele, võttes arvesse määruse (EL) 2018/1725 artikli 25 lõikes 2 esitatud asjakohaseid tegureid.
            
         
         
            Artikkel 8
            Läbivaatamine komisjoni andmekaitseametniku poolt
            
               1.   Komisjoni andmekaitseametnikku teavitatakse põhjendamatu viivituseta andmesubjektide õiguste piiramisest käesoleva otsuse alusel. Taotluse korral võimaldatakse andmekaitseametnikul tutvuda piirangu põhjusi sisaldava dokumendiga ning kõigi faktilisi ja õiguslikke asjaolusid sisaldavate dokumentidega.
            
            
               2.   Andmekaitseametnik võib taotleda piirangu läbivaatamist. Andmekaitseametnikule tuleb taotletud läbivaatamise tulemustest teatada.
            
            
               3.   Komisjon dokumenteerib andmekaitseametniku kaasamise kõikidel juhtudel, mil artikli 2 lõikes 2 osutatud õigusi ja kohustusi piiratakse.
            
         
         
            Artikkel 9
            Jõustumine
            Käesolev otsus jõustub kolmandal päeval pärast selle avaldamist Euroopa Liidu Teatajas.
         
         
            Brüssel, 15. oktoober 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  Euroopa Parlamendi ja nõukogu 19. märtsi 2019. aasta määrus (EL) 2019/452, millega luuakse liitu tehtavate välismaiste otseinvesteeringute taustauuringute raamistik (ELT L 79I, 21.3.2019, lk 1).
         
            (2)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (3)  Toimikute säilitamist komisjonis reguleerib ühtne komisjoniülene säilitustähtaegade loetelu (SEC(2019) 900). Säilitamisperiood määratakse kindlaks konkreetse töötlemistoimingu andmekaitsedokumentides.
         
            (4)  Euroopa Parlamendi ja nõukogu 11. mai 2016. aasta määrus (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.5.2016, lk 53).
         
            (5)  Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1).
         
            (6)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
         
            (7)  Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (ELT L 119, 4.5.2016, lk 89).
         
            (8)  K(2000) 3614 (EÜT L 308, 8.12.2000, lk 26).